Jesaja 54 – My liefde vir julle sal nooit vergaan nie – Bybelskool
Written by Chris van Wyk on Mar 8, 2011 . Posted in Jesaja.
As dit darem nie waar was wat in hierdie hoofstuk staan nie: "My liefde vir jou sal nooit verdwyn nie" (54:10)! Berge kan padgee, heuwels kan wankel, maar God se vredeverbond met ons sal nooit wankel nie. Dit is die basis van ons vertroue in God wat sin en betekenis aan ons lewe gee.
Jesaja 54 juig oor hierdie liefde van God wat net nooit vergaan nie.
54:1-5: Let op hoe die volk eerstens met 'n onvrugbare vrou vergelyk word wat meer kinders gaan hê as 'n getroude, weens die liefde van die Here. Hulle grondgebied sal moet uitbrei, so baie gaan hulle word. Hulle sal nie meer verleë staan en in die skande kom nie. God is hulle man – wat 'n mens laat dink aan NT visie van die kerk as bruid van Jesus (Mark 2:19; Open 21:2; vgl ook Jes 62:5 wat weer met dié metafoor werk)!
Terloops, William Carey (1761-1834), die vader van die moderne sendingbeweging, het vers 2b ""lengthen its cords and strengthen its stakes"" as 'n uitdaging aan die kerk in Engeland gehoor om die boodskap van die evangelie oor die hele wêreld te versprei. Hy het self die res van sy lewe in Indië as sendeling gaan werk. Dit was die stimilus vir die wêreldwye verspreiding van die boodskap van Christus waaraan sendelinge uit Suid-Afrika ook steeds onvermoeid meewerk.
54:6-8: In die tweede plek word die volk met 'n verstote vrou vergelyk wat eweneens ontferming sal beleef deurdat die Here hulle terugneem onder sy vlerk. Sy liefde vir hulle sal nooit vergaan nie.
54:9-10: Die sekerheid van dié beloftes word met 'n eed gesweer, soortgelyk aan dié wat God eenmaal vir Noag gegee het. Sy liefde sal nie verdwyn nie.
54:11-17: Die metafoor verander om van die volk as stad te praat wat vroeër bedreig was en wie se mure nou weer vasgemessel sal word. Kosbare stene sal vir hulle gebruik word wat 'n mens onmiddellik laat dink aan die hemelse stad Jerusalem (vgl Open 21:18-21). Let op hoe elkeen van die inwoners "leerlinge van die Here" sal wees (54:13) – dit laat 'n mens dink aan Jesus se laaste opdrag om dissipels (leerlinge) van al die nasies te maak (Matt 28:19). Geregtigheid sal heers en hulle sal nie bang wees vir verdrukking of verskrikking nie, want God sal vir hulle sorg: "Dit is hoe Ek, die Here, vir my dienaars sorg" (54:17).
Chris. Wat beteken die teks Jes 54.10. Die vers wat se. Vredeverbond?
Hoekom se hy so
God belowe vir sy volk dat Hy soos in die tyd van Noag sy ooreenkoms (verbond) wat rus sal bring vir die aarde (vrede) nie sal verbreek nie. Hy sal sy hand van vriendskap na die volk nie terugtrek nie. Die volk het inderdaad hierna tot rus gekom weer terug in hulle land. In die koms van Jesus is dié belofte natuurlik verder vervul en het ons in Hom dieselfde belofte dat God sy hand van vriendskap nooit sal terugtrek nie. Ons is Syne.